Tranter scienza e politica
In Rumantsch tar la polizia a Turitg

(anr/vi) Per explitgar la ierarchia tar la polizia da Turitg mussa Roman Pfister skizzas ch’illustreschan las posiziuns da differents departaments. Ins po dentant era dir quai fitg simpel: Roman Pfister vegn directamain suenter il pli aut policist da la citad. Sin quest stgalim datti anc dus auters. Els mainan mintgin in departament. Sche Pfister, che ha in grad da litinent colonel, dumbra si las lavurs da ses departament, sa dumond’ins tge che ses collegas hajan insumma anc da far. «Quai è vair, mes departament è il grond», lascha Pfister valair: Tuttina hajan ils dus auters departaments anc avunda lavur.

Scienza
Biros, telefons, func, alarm, autos, unifurmas e l’informatica. Quai è sut il domini da Pfister, ma era il servetsch d’accidents e la cantina. Enconuschent è Pfister e ses team per il servetsch scientific. Lez è insatge singular en Svizra. La buna reputaziun dal servetsch surpassa perfin ils cunfins dal pajais. Savens dumondan la Germania e l’Austria ils experts da Turitg per agid. Il cas da Barschel è stà in dals pli enconuschents ch’ins ha gidà ad intercurir a Turitg. Ma era tar Wolfgang Grams, il terrorist a la RAF, u tar Unterweger, assassin da pliras dunnas, ha il team sut Pfister reconstruì detagls per ils collegas austriacs u tudestgs. «Nus vegnin dumandads per agid tar cas criminals cumplexs, cun fitg bler material d’intercurir fastizs. Sin basa da quels èsi lura da far ipotesas e reconstruir il decurs», explitgescha Pfister. Malgrà ch’il servetsch scientific ha in bun num, lascha Pfister era sentir quitads per il futur. «Ins stuess investir», menziunescha el ina giada be a l’ur, ed in’autra giada: «La citad investescha pli gugent en la cultura che tar la polizia.» Tuttina avess la polizia adina d’esser sin il plaz sch’i capita insatge. La guerra tranter las duas scheffas da la polizia dal chantun e da la citad ha laschà enavos malsegirtads tar la polizia a Turitg. Pfister n’è betg ventiraivel ch’ins vul prender davent la meglra glieud da la polizia da la citad: «Nus avain fin uss giugà en l’emprima liga ed ins vul che nus giajan giu en la segunda.» 

Politica u pussanza
Las duas scheffas da la polizia chantunala e da la citad èn tar la pps e tar la pss. Che quellas duas persunas na fetschian betg la meglra farina pon ins s’imaginar. La citad ha pervi da mancanza da daners la finala stuì ceder tar la dumonda da fusiunar. Igl è vegnì decidì ch’il chantun surprendia ina partiziuns da la polizia da la citad. Igl è quella cun il meglier prestige. Pfister sco criminologist, che fundescha sias conclusiuns be sin fatgs, lascha sentir ch’el haja difficultads cun talas decisiuns politicas u da pussanza.

Il criminalist guarda gugent crimis
Roman Pfister è naschì l’onn 1953 ed è creschì si a Vuorz. A Lausanne ha el studegià criminalistica e criminologia. La criminalistica s’occupa tar in delict p.ex. dad armas e fastizs. La criminologia dumonda suenter il carstgaun che stat davostiers. Pfister ha doctorà en il rom da la criminalistica. 1986 ha el cumenzà a lavurar tar la polizia chantunala a Genevra sco schef da la partiziun criminalistica. Pli tard è el sa chasà en la patria da sia dunna a Turitg. E co è quai atgnamain: Guarda in criminalist insumma crimis? «Mintgatant guard jau gugent. Tatort, u la seria dal cumissari Navarro sin l’emettur franzos», di Pfister: «Quai che na plascha betg èn las serias americanas.» Quellas sajan memia construidas e lunsch davent da la realitad. Ils policists «americans» sajan memia perfetgs. Tar Navarro dentant vesian ins ch’i dettia problems u qua u là era in canagl tranter ils policists. «Tge che na vul sa chapescha betg dir che nus vain era da quels…»